钦定古今图书集成/明伦汇编/人事典/第087卷 > 《周礼》 > 《天官》
## 钦定古今图书集成/明伦汇编/人事典/第087卷 > 《周礼》 > 《天官》

《医师》：“凡邦之有疾病者、有疕疡者造焉，则使医分而
治之。”

〈订义〉史氏曰：“腹心四体，其有不康，谓之疾病；附赘痈疽，谓之疕疡。”

《疾医》，中士八人。掌养万民之疾病。

贾氏曰：“疾轻病重” ，《论语》注：“疾甚曰病。” 王昭禹曰：“安强得于气之和，疾病由乎气之乖。” 善医者审其源，亦贵乎以养气为本。盖五藏六府之气均，则疾病无自而作，一或盈而有馀，一或羸而不足，则偏胜而疾病因之以起。所谓养者育之，使其气一于充实而后已。下文以五味、五谷、五药养其病是也。

四时皆有疠疾：“春时有痟首疾，夏时有痒疥疾，秋时
有疟寒疾，冬时有嗽上气疾。”

郑康成曰：“疠疾，气不和之疾。” 痟，酸削，首疾，头痛、咳嗽，上气逆喘也。史氏曰：“冬伤于寒，春必为温；夏伤于暑，秋必为疟。寒气蕴伏，春温激之，故热生焉，此疾必先头痛也；暑气蕴伏，秋凉激之，故寒生焉。疟寒者，脾寒也，言此病必先寒至也。热之馀毒，客于肌肤而不散，故夏有痒疥之疾；寒之馀毒，传于华盖而上升，故冬” 有嗽上气之疾。

郑康成曰：养，犹治也。病由气胜负而生，攻其赢，养其不足也。史氏曰：“得是病者，必贵急攻调之，使气内正，内正则外邪客气无所容而疾去矣。故五味以滋其气，五谷以荣其血，五药以御其邪，而病不愈者，未之有也。”

以五气、五声、五色眂其死生。

郑康成曰：“五气，五脏所出气也。肺气热，心气次之，肝气凉，脾气温，肾气寒。五声，宫商角徵羽也；五色，面貌青赤黄白黑，察其盈虚休王，吉凶可知。三者，剧易之征，见于外者。” 贾氏曰：“气病在内，人所不睹，见其声色，则知其增剧及简易也。”

两之以九窍之变，参之以《九藏》之动。

贾氏曰：“此验其脉候。九窍与所眂为两，两与九藏为参。” 易氏曰：“九窍皆有形而见于外者，睹其证之变，而有通塞之二候，故曰两；九藏皆有形而藏于内者，察脉之动，而有浮中沈之三部，故曰参。” 郑康成曰：“阳窍七，阴窍二，窍之变，开闭非常。正藏五，又有胃膀胱大肠小肠藏之动，谓脉至与不至。”

贾氏曰：“正藏五者，谓肺、心、肝、脾、肾，并气之所藏。”

故得正藏之称。又有谓膀胱大小肠。乃六府中。取此四者。以益五藏。为九也。史氏曰。九窍在外。九藏主之。两之以外证之变动。参之以九藏之脉息。始能决之。

凡民之有疾病者，分而治之。死终，则各书其所以，而
入于《医师》。

贾氏曰：“以《疾医》中士八人，各有能，故使分治之也。”

郑康成曰：“少者曰死，老者曰终，所以谓治之不。”

愈之状也。医师得以制其禄。且为后治之戒。

《疡医》，下士八人。

王昭禹曰：“气乖不和则为病，血壅不行则为疡。病以气而其伤在藏府，疡以血而其伤在肌肤，此疾医所以治内，而疡医又有以治外也。” 郑锷曰：“疡者，疾之至恶，治之尤难。伯牛有疾，说者以为癞。孔子曰：‘亡之命矣。夫’” 荀偃瘅疽生疡于头，至于大病，目出而死。信夫为疾尤恶，非他医所能愈，故特设一官。

掌肿疡、溃疡、金疡、折疡之祝药，《劀杀》之齐。

王氏曰：肿疡聚而不溃，溃疡溃而不聚；金疡刃创，未必折骨；折疡折骨，未必刃创。郑锷曰：“王安石谓疾之恶者，药或不能攻，则有祝焉。” 乃引《素问》上古移精变气祝由之说以为证。

凡疗疡，以五毒攻之，以五气养之，以五药疗之，以五
味节之。

郑康成曰：“止病曰疗，攻治也。五毒，五药之有毒者。今医方有五毒之药作之，合黄堥，置石胆、丹砂、雄黄、礜石、慈石其中，烧之三日三夜，其烟上著，以鸡羽扫取之，以注创，恶肉破骨皆尽出。” 王氏曰：“以五气养之生之也，独于疡言。《素问》曰：‘形不足，温之以气’” ，疡之治宜以气也，而以五气养之，反在以毒攻之之后，则必先除其恶，然后可养也，以五药疗之，治之也。凡疗疡者，五毒、五气、五味，亦所以疗之也。而独言以五药疗之者，以药为主也。郑康成曰：“节，节成其药之力也。” 王昭禹曰：“疾医以五味、五谷、五药养其病，而疡医以五药疗之，然后以五味节之者，疾医所言者养也；且病以治内为主，故先味而后药，疡医所言” 者。疗也。且疗以治外为主。故先药而后味。

凡药以酸养骨，以辛养筋，以咸养脉，以苦养气，以甘
养肉，以滑养窍，凡有疡者，受其药焉。

郑锷曰：“先攻以五毒，后疗以五药，岂其五药并用，而求一物之幸中哉。又当视其病之所损者，而尝其味以养之也。其有损于骨，则以酸养之。酸之味由木所作，木强能立事，可以强其骨。有损于筋，则以辛养之。辛之味由金所作，金能缠合异物，可以收其筋。有损于脉，则以咸养之。咸之味由水所作，水能流行，可以” 柔其脉。有损于气，则以苦养之。苦之味，由火所作，火气炎上，可以作其气。有损于肉，则以甘养之。甘之味由土所作，土能含载万物，可以生其肉。有损于窍，则以滑养之。滑石之性，能滑物而通之，可以利其窍。凡此皆疗疡之法也。